Hoekom jou kind ook alleen moet lees? – Schink
Hoekom jou kind ook alleen…
Ek onthou toe my eie seun nog 'n klein seuntjie van so vyf jaar oud was, hoe hy baie keer alleen in sy kamer was, op die mat in die middel van die kamer. Rondom hom was die mat besaai met boeke en speelgoed. Hy kon nog nie op daardie stadium goed lees nie, maar hy het sy boeke geblaai en geblaai, sy eie stories vertel en dit het meeste van die tyd geklink of daar omtrent 10 ander seuntjies by hom in die kamer was. Dié herinneringe het my weereens laat besef hoekom dit so belangrik is vir kinders om op hul eie te lees. Hier is dan 'n paar voordele wat ek graag met julle wil deel.
Hulle ontdek hulle eie wêreld
Dit gee vir hulle die geleentheid om in hul eie wêreldjie "weg te raak" en hul verbeelding uit te leef. Hulle ontspan dus in hul eie veilige plekkie en sluit self dié nuwe wêreld oop wat net aan hulle behoort.
Dit verbeter hul selfvertroue om te lees
Om self te lees kan verseker hul selfvertroue 'n lekker hupstoot gee, en dit kan hulle belangrik en "groot" laat voel. Dit is altyd vir hulle 'n lekker gevoel van trots wanneer hulle self iets regkry sonder mamma of pappa se hulp, en die woorde "mamma se groot man" of "pappa se groot meisie" wat so mooi self gelees het, kan hoor. Dit verbeter sommer terselfdertyd hulle selfbeeld ook en om te weet "Ek KAN lees…" is verseker iets of vanaf te bou en wat kan oorspoel in ander areas waar selfvertroue nodig is.
"Om self te lees kan verseker hul
selfvertroue 'n lekker hupstoot gee"
Probeer self moeilike woorde
Dit gee hulle ook die geleentheid om die woorde wat hulle saam met mamma en pappa gelees het, self te probeer lees en uitspreek. Alhoewel die meeste jonger kinders gehelp wil word, kan sommige van hulle die behoefte hê om self te wil probeer regkom, en wie weet, hulle kom dalk na jou toe met 'n nuwe woord wat hulle self op hul eie leer lees en uitspreek het. En dit sluit verseker aan by die vorige punt van selfvertroue.
Skep geleentheid vir vrae
Maak 'n punt daarvan as ouer, om na 'n self-lees sessie, vir jou jong lesertjie 'n paar vragies te vra, soos "wat het jy gelees?", of "vertel bietjie vir pappa van die storie wat jy gelees het", ensovoorts. Gebruik dit as 'n geleentheid om 'n gesprek met jou kind te hê. Dit kan ook 'n geleentheid wees waar hulle vragies wil vra van alles wat hulle nie verstaan het nie, of woordjies wat hulle nie kon uitspreek nie. Dit kan dan ook vir mamma of pappa 'n geleentheid wees om vas te stel hoeveel jul kind ingeneem en verstaan het deur alleen op sy/haar eie te lees, en ook vir hoe lank hulle in staat was om op hul eie te konsentreer, en 'n aanduiding van waar jy hulle kan help.
Ontdek hulle belangstellings
Dit gee dan ook vir jou as ouer die geleentheid om self te kan sien waarin jou kind belangstel, deur so te sien wat hulle gaan lees en in watse boeke hulle die meeste tyd mee spandeer, wanneer hulle self 'n keuse kan maak van wat hulle wil lees. Dit sal jou ook help om vas te stel watse boekies jy vir jou kind kan koop sonder dat hulle hoef by te wees.
Deur self op hul eie te lees, word hulle konsentrasievermoë verbeter, aangesien hulle meer ontspanne is wanneer mamma of pappa saam, en vir hulle lees en verduidelik, en hulle dus nie so goed hoef te konsentreer soos wanneer hulle vir hulleself lees nie. Saamlees is belangrik, maar die balans is koning!
Hand- en oog koördinasie word verbeter
In die proses van self lees word hul hand-oog koördinasie aansienlik verbeter deurdat hulle self die boek vashou, bladsy vir bladsy omblaai, en ook moet fokus om die aksies uit te voer en terselfdertyd te lees. Hulle moet ook dan die boek stilhou terwyl hulle lees. Dit kan ook vergelyk word met teken, alhoewel dit 'n hele ander stel vaardighede ontwikkel. En dit kan nie vergelyk word met die ontwikkeling wat speel en sport teweeg bring nie, maar dit het verseker 'n plek.
Om saam met jou kind te lees is belangrik, maar vir hulle om alleen vir hulleself te lees het verseker ook belangrike voordele.
En natuurlik, die heel beste van alles, skep dit die moontlikheid dat hulle op 'n later stadium selfs vir 'n boetie of sussie 'n storie lees, wat weer vir ma en pa 'n blaaskansie kan gee. Of, hulle lees vir mamma en pappa 'n storie,'n mens weet nooit…lekker!
Toets dus 'n bietjie en kyk hoe vorder jou kind met self-lees storietyd!
Category: Schink PublishingBy Marianne Strampe September 20, 2018 Leave a comment
Author: Marianne Strampe
PreviousPrevious post:Sò kan Fantjie help met lees…NextNext post:Hoekom moet jy saam met jou kind lees?